**Ministru kabineta rīkojuma projekta „Par akciju sabiedrības “Latvenergo” vispārējo stratēģisko mērķi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus. Savukārt Kapitālsabiedrību pārvaldības likuma 1.panta pirmās daļas 14.punkta “a” apakšpunkts nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets. Saskaņā ar Kapitālsabiedrību pārvaldības likuma 1.panta pirmās daļas 18.punktā sniegto definīciju vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem.Akciju sabiedrības “Latvenergo” (turpmāk – AS “Latvenergo”) koncerns (AS “Latvenergo” un tās meitassabiedrības, turpmāk – Latvenergo koncerns) darbojas saskaņā ar Latvenergo koncerna vidēja termiņa darbības stratēģiju 2013.-2016.gadam (ieskaitot), kas tika apstiprināta 2012.gadā. Lai AS “Latvenergo” varētu pabeigt darbu pie vidēja termiņas darbības stratēģijas 2017.-2022.gadam izstrādes, Ministru kabinetam ir jānosaka AS “Latvenergo” vispārējais stratēģiskais mērķis.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  |  AS “Latvenergo” ir valsts kapitālsabiedrība, kuras 100% kapitāla daļas pieder valstij, Ekonomikas ministrijas personā. Sabiedrība ir reģistrēta komercreģistrā ar reģistrācijas numuru 40003032949, juridiskā adrese – Pulkveža Brieža iela 12, Rīga, LV-1230.Latvenergo koncerns ir lielākais energoapgādes pakalpojumu sniedzējs Baltijā, kas nodarbojas ar elektroenerģijas un siltumenerģijas ražošanu un pārdošanu, elektroenerģijas sadales pakalpojuma nodrošināšanu pārvaldes aktīvu nomu. Latvenergo koncerna struktūru veido komercsabiedrību kopums, kurā izšķirošā ietekme ir mātessabiedrībai AS “Latvenergo”. Latvenergo koncernā ietilpst šādas meitassabiedrības: * akciju sabiedrība “Sadales tīkls” (100%), kas ir elektrotīkla uzturētājs un attīstītājs Latvijā, kas nodrošina elektroenerģijas piegādi līdz katram klientam;
* akciju sabiedrība “Latvijas elektriskie tīkli” (100%), kas nodrošina Latvijas pārvades tīklu aktīvu uzraudzību un pārvaldību, kā arī finansējuma piesaisti esošo tīklu uzturēšanai un jaunu izbūvei;
* akciju sabiedrība “Enerģijas publiskais tirgotājs” (100%), kas veic elektroenerģijas obligātā iepirkuma administrēšanu, pildot publiskā tirgotāja funkcijas;
* *Elektrum* *Eesti OU* (100%), kas nodarbojas ar elektroenerģijas pārdošanu attiecīgi Igaunijā un tās meitas sabiedrība – sabiedrība ar ierobežotu atbildību “Elektrum Latvija” (100% pieder *Elektrum Eesti OU*), kas veic elektroenerģijas tirdzniecību Latvijā pēc elektroenerģijas tirgus atvēršanas;
* *Elektrum Lietuva, UAB* (100%), kas nodarbojas ar elektroenerģijas pārdošanu attiecīgi Lietuvā;
* sabiedrība ar ierobežotu atbildību “Liepājas enerģija” (51%), kas nodrošina  siltumenerģijas ražošanu un piegādes pakalpojumus Liepājas pilsētā.

Elektroenerģijas tirgus Latvijā tāpat kā visā Eiropas Savienībā ir pilnībā liberalizēts un tajā (gan vairumtirdzniecībā, gan mazumtirdzniecībā) valda asa konkurence. AS “Latvenergo” kā elektroenerģijas tirgotājs līdzvērtīgi ar jebkuru citu tirgotāju darbojas visu trīs Baltijas valstu tirgos (Igaunijā un Lietuvā caur meitassabiedrībām) un jebkurš elektroenerģijas lietotājs var brīvi izvēlēties AS “Latvenergo” vai jebkuru citu tirgotāju. Latvenergo kā koncerns ir lielākais elektroenerģijas tirgotājs Baltijā (ar tirgus daļu aptuveni 1/3), t.sk. tirgus daļas Latvijā 75%, Lietuvā 17%, Igaunijā 12%. Igaunijā un Latvijā Latvenergo elektroenerģiju pārdod visos klientu segmentos – gan mājsaimniecībām, gan juridiskajiem klientiem, bet Lietuvā tikai juridiskajiem klientiem, jo Lietuva joprojām nepamatoti kavējas ar mājsaimniecību tirgus atvēršanu. Savukārt sadales biznesa segmentā AS “Latvenergo” meitassabiedrība AS “Sadales tīkls” pienākums saskaņā ar Elektroenerģijas tirgus likumu un Sabiedrisko pakalpojumu regulēšanas komisijas izdoto licenci ir uz vienlīdzīgiem un nediskriminējošiem nosacījumiem sniegt sadales pakalpojumu jebkuram elektroenerģijas lietotājam visā licences teritorijā (aptver aptuveni 99,8% Latvijas teritorijas).Saskaņā ar Kapitālsabiedrību pārvaldības likuma 7.panta pirmo daļu valstij ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Kapitālsabiedrības pārvaldības likuma 4.panta nosacījumiem, kas nosaka publiskas personas līdzdalības nosacījumus.Enerģētikas likuma 20.1panta pirmā daļa nosaka, ka valstiski svarīgs tautsaimniecības objekts AS “Latvenergo” nav privatizējams. Visas AS “Latvenergo” akcijas ir valsts īpašums, un tās nav privatizējamas vai atsavināmas. Tāpat Enerģētikas likuma 20.1panta otrajā daļā ir noteikts, ka Atbilstoši Enerģētikas likuma 20.1panta otrajai daļai Pļaviņu, Ķeguma un Rīgas hidroelektrostacijas uz Daugavas, Rīgas [1.](http://m.likumi.lv/doc.php?id=49833#n1) un [2.](http://m.likumi.lv/doc.php?id=49833#n2)termoelektrocentrāli, elektroenerģijas pārvades tīklus un AS “Latvenergo” īpašumā esošos elektroenerģijas sadales un telekomunikāciju tīklus un iekārtas nevar izmantot kā ķīlu kredītu vai citu saistību nodrošināšanai, un šie objekti kā neprivatizējama manta var pāriet un būt vienīgi tādu kapitālsabiedrību īpašumā vai valdījumā, kuru visas kapitāla daļas ir AS “Latvenergo” īpašums un kuras nevar privatizēt vai atsavināt.No Enerģētikas likuma 20.1panta, kā arī no AS “Latvenergo” un tās meitassabiedrību faktiskās darbības (darbības mērogs, stratēģiski svarīgas un sistēmiskas infrastruktūras pārvaldīšana) secināms, ka Latvenergo koncerns atzīstams par sistēmiski nozīmīgu uzņēmumu, kas pārvalda valsts attīstībai stratēģiski svarīgus aktīvus un sniedz visai sabiedrībai nozīmīgus pakalpojumus un preces. Tādējādi Latvenergo koncerna darbība atbilst arīValsts pārvaldes iekārtas likuma 88.panta pirmās daļas 2. un 3.punktam.Tāpat Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 17.panta pirmajā daļā noteikts, ka AS “Latvenergo” un šīs sabiedrības akcijas nedrīkst privatizēt vai atsavināt.  Tādējādi saskaņā ar Kapitālsabiedrību pārvaldības likuma 7.panta pirmo daļu uz AS “Latvenergo” nav attiecināma šajā likumā noteiktā prasība par valsts līdzdalības regulāru pārvērtēšanu, jo šo prasību nepiemēro, ja likumā ir noteikts, ka attiecīgās kapitālsabiedrības akcijas nav atsavināmas.  Latvenergo koncerns darbojas saskaņā ar Latvenergo koncerna vidēja termiņa darbības stratēģiju 2013.-2016.gadam, kurā noteikti trīs virsmērķi: * Baltijas tirgus pozīcijas nostiprināšana;
* elektroenerģijas ģenerācijas avotu diversifikācija;
* līdzsvarota tīklu attīstība.

 Atbilstoši minētajiem Latvenergo koncerna virsmērķiem katru gadu budžetā tiek definēti mērķi attiecīgajam pārskata gadam, kas nodrošina virzību uz vidēja termiņa darbības stratēģijā līdz 2016.gadam nosprausto mērķu sasniegšanu. **Latvijas enerģētikas politikas galvenais mērķis ir kopā ar citu nozaru politiku īstenošanu paaugstināt tautsaimniecības konkurētspēju, sekmējot piegāžu drošumu, brīvā tirgus un konkurences noteiktu energoresursu un enerģijas cenu veidošanos, ilgtspējīgu enerģijas ražošanu un patēriņu**. Ar Ministru kabineta 2016.gada 9.februara rīkojumu Nr.129 “Par Enerģētikas attīstības pamatnostādnēm 2016.-2020.gadam” tika apstiprinātas Enerģētikas attīstības pamatnostādnes 2016.-2020.gadam, kas izvirza Latvijas enerģētikas politikas pamatprincipus, mērķus un nosaka rīcības virzienus noteiktajam periodam, kā arī iezīmē nozares ilgtermiņa attīstības tendences enerģētikas nozarē. Lai AS “Latvenergo” izstrādātu vidēja termiņa darbības stratēģiju 2017.-2022.gadam atbilstoši Kapitālsabiedrību pārvaldības likuma 57.panta nosacījumiem, Ministru kabinetam jānosaka AS “Latvenergo” vispārējais stratēģiskais mērķis. Izvērtējot Enerģētikas likumā ietvertos nosacījumus, Enerģētikas attīstības pamatnostādnes 2016.-2020.gadam un AS “Latvenergo” līdzšinējo darbību tiek piedāvāts noteikt AS “Latvenergo” vispārējo stratēģisko mērķi šādu: ilgtspējīgi, atbildīgi un ekonomiski pamatoti nodrošināt preces un pakalpojumus enerģētikas sektorā, kas ir svarīgi tautsaimniecības konkurētspējai un izaugsmei, kā arī efektīvi pārvaldīt valsts attīstībai un drošībai stratēģiski nozīmīgus resursus un infrastruktūru, sekmējot energoapgādes drošuma paaugstināšanu.  |
| 3. | Projekta izstrādē iesaistītās institūcijas | Ekonomikas ministrija, AS “Latvenergo”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupa | Latvijas valsts iedzīvotāji |
|  2. | Tiesiskā regulējuma ietekme uz tautsaimniecību un administratīvo slogu | Ministru kabineta rīkojuma projekts „Par akciju sabiedrības “Latvenergo” vispārējo stratēģisko mērķi”” neatstāj ietekmi uz tautsaimniecību, jo nemaina esošo enerģētikas nozares institucionālo struktūru, kā arī neatstās papildu ietekmi uz administratīvo slogu. |
|  3. |  Administratīvo izmaksu monetārs novērtējums | Nav attiecināms |
|  4. |  Cita informācija | Nav |

**Anotācijas III, IV, V un VI sadaļa** – projekts šīs jomas neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | AS “Latvenergo” un Ekonomikas ministrija kā kapitālsabiedrības kapitāla daļu turētāja un enerģētikas politikas veidotāja.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav. |

Anotācijas III, IV, V un VI sadaļa – projekts šīs jomas neskar.

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

11.08.2016. 11:45

1188

Sviderska

67013162, Jana.Sviderska@em.gov.lv